Miljoene se heroïen uitgesnuffelFoto ter illustrasie. (Foto: SAPD/Facebook) Drie verdagtes is net buite Nelspruit in hegtenis geneem nadat hulle glo met heroïen ter waarde van miljoene rande in hul besit gevind is. Leonard Hlathi, polisiewoordvoerder, sê twee mans, onderskeidelik 25 en 39 jaar oud, asook ŉ 27-jarige vrou is deur die blitspatrollie by Kanyamazane-stadion aan die buitewyke van Nelspruit vasgetrek. Die drie het in ŉ Ford Eco Boost by dié stadion gesit toe beamptes hulle nader. Die motor wat hulle gebruik het, is deursoek en drie sakke vol dwelms is gevind. Een sak was op die bestuurder se sitplek en twee onder die passasier se sitplek. Die dwelms is getoets en die polisie se honde-eenheid het bevestig dat dit wel heroïen is. Dié drie sakke het ŉ geskatte waarde van R2 550 000. “Die verdagtes sal na verwagting Woensdag in die Kanyamazane-landdroshof verskyn.” Lt.genl. Semakaleng Manamela, provinsiale kommissaris van Mpumalanga, het haar kommer oor die dwelmhandelbedryf in Suid-Afrika uitgespreek. “Die drie verdagtes het bygedra om die jeug van Suid-Afrika van dwelms te voorsien. Terwyl dwelms ons toekomstige leiers se lewe verwoes, leef misdadigers soos dié in weelde,” het Manamela gesê. “Nietemin is ek verheug dat ons beamptes hulle kon vastrek, asook beslag lê op die dwelms voordat dit in die verkeerde hande beland.”